Bestuurder, kapers dood in skietery | Netwerk24
Deur Werner Beukes 13 Junie 2021 17:15
Een van die twee kapers wat Saterdagoggend dood is in 'n skietery op die R50-pad naby Delmas in Mpumalanga is voorheen in verband met motorkapings in hegtenis geneem.
Brig. Leonard Hlathi, polisiewoordvoerder, sê 'n voorlopige ondersoek dui daarop dat twee mans in 'n Volkswagen Polo 'n man in 'n Toyota Hilux-dubbelkajuitbakkie net ná 08:00 wou kaap toe 'n skietery uitgebreek het. Al drie mans is dood op die toneel aangetref.
Een van die kapers is al in die verlede op klagte wat verband hou met motorkapings in hegtenis geneem.
Volgens Hlathi het die kapers se motor 'n blou lig op gehad en is gesigmaskers en glimbaadjies wat deur die polisie gebruik word by hulle gekry.
"Daar is ook op twee vuurwapens beslag gelê. Die reeksnommer van een van die vuurwapens is verwyder. Die ander vuurwapen het aan die slagoffer behoort."
Hlathi sê verskeie kapingsvoorvalle is die afgelope ruk by die polisie in Delmas aangemeld waarin die kapers hulle as polisiebeamptes voordoen.
Kelebogile Thepa, woordvoerder van die Ekurhuleni-metropolisie, het vroeër aan Netwerk24 gesê albei voertuie was volg koeëlgate toe die polisie op die toneel aankom.